

**BAGLORIAETH CYMRU**

Uwch

**Her Menter a Chyflogadwyedd**

Gwasanaeth Gwaed Cymru

****

 **Ar gael i'w asesu o fis Ionawr 2020**

**Annog mwy o bobl i roi gwaed, platennau a mêr**

**PWRPAS**

Pwrpas yr Her Menter a Chyflogadwyedd yw meithrin sgiliau dysgwyr, gan ddarparu cyfleoedd i ddysgwyr ddatblygu sgiliau a phriodoleddau mentrus a gwella cyflogadwyedd ar yr un pryd. Yn ystod yr Her Menter a Chyflogadwyedd, bydd dysgwyr yn meithrin sgiliau penodol ym meysydd **Rhifedd, Llythrennedd Digidol, Creadigrwydd ac Arloesi** ac **Effeithiolrwydd Personol** ac yn eu rhoi ar waith mewn modd priodol.

**BRIFF**

Mae rhoi gwaed yn arbed bywydau, mae pob rhodd unigol o waed yn gallu helpu i achub neu wella bywydau hyd at dri chlaf mewn angen.

Bob blwyddyn mae angen i **Gwasanaeth Gwaed Cymru** gasglu 100,000 o roddion er mwyn cynnal cyflenwadau o gynhyrchion gwaed i'r 19 ysbyty a gefnogir ganddi ledled y wlad.

Gellir gwahanu pob rhodd o 'waed cyfan' a'i ddefnyddio fel celloedd coch, platennau a phlasma.

Gellir storio **celloedd coch** am 35 diwrnod, defnyddir y celloedd i drin cyflyrau fel anaemia.

Gall **platennau** gael eu storio am hyd at saith diwrnod ac maent yn gweithredu fel cyfrwng tolchennu i helpu i atal gwaedu, sy'n ddefnyddiol i gleifion sydd ag afiechydon neu sy'n ganlyniad i driniaeth ar gyfer canser a lewcemia.

Gellir storio **plasma** **wedi'i rewi'n ffres** am hyd at ddwy flynedd ac fe'i defnyddir i drin cleifion sydd â llosgiadau neu sydd wedi colli llawer o waed.

Er mwyn ateb y galw am roddion gan yr ysbyty**,** mae **Gwasanaeth Gwaed Cymru** am sicrhau bod pobl ifanc yn deall pwysigrwydd bod yn rhoddwr gwaed, platennau a/neu fêr, a sut i ddod yn rhoddwr.

Eich amcan yw cefnogi **Gwasanaeth Gwaed Cymru** i wneud hyn drwy annog pobl ifanc yn eich cymuned a ledled Cymru i gael gwell dealltwriaeth o bwysigrwydd rhoddi gwaed, platennau a/neu mêr, gan arwain at i fwy o bobl ifanc yn rhoi gwaed yn eu clinigau lleol. Gall rhoddwyr gwaed rhwng 17-30 oed hefyd gofrestru ar y gofrestr mêr.

Fel unigolyn neu mewn tîm (sy'n cynnwys 3 – 6 aelod) eich her yw dylunio a datblygu **deunydd/offer** **hyrwyddo digidol** a fydd yn cynorthwyo Gwasanaeth Gwaed Cymru i ddenu mwy o bobl ifanc i roi gwaed, platennau a/neu fêr esgyrn. Bydd angen i chi fod yn greadigol ac yn arloesol wrth ddatblygu eich syniadau, a fydd yn dangos pwysigrwydd rhoi gwaed i'r gynulleidfa darged. Bydd hyn yn rhoi cyfle i chi ddatblygu a dangos ystod eang o sgiliau, rhinweddau a phriodoleddau.

Byddwch yn ymchwilio ac yn datblygu eich gwybodaeth a'ch dealltwriaeth eich hun o'r angen am fwy o roddion gwaed a gwaith Gwasanaeth Gwaed Cymru. Dros gyfnod o 8 wythnos o leiaf, byddwch yn datblygu **Cynnig Arloesedd** a **Chyflwyniad** creadigol**,** y byddwch wedyn yn eu cyflwyno i banel**.** Bydd angen i **Gwasanaeth Gwaed Cymru** gael tystiolaeth o bwy ydych chi a'r hyn rydych wedi'i ddyfeisio felly mae'n rhaid i chi gofrestru yn y cyfeiriad e-bost isod.

Drwy greu **Pasbort Cyrchfan** digidol, byddwch yn gallu casglu a dangos y sgiliau, y priodoleddau, y profiadau a'r cymwysterau y mae addysg uwch a chyflogwyr yn chwilio amdanynt. Drwy ganolbwyntio ar eich uchelgais ar gyfer y dyfodol, gallwch deilwra'r Pasbort Cyrchfan i gyfateb i'ch dyheadau gyrfa.

**ADNODDAU** [www.welshblood.org.uk](http://www.welshblood.org.uk)/welshbacc

**MANYLION CYSWLLT** Wbs.communitypartnership@wales.nhs.uk